Kære Post Danmark

Året 2012 er efterhånden ved at være slut og det er på tide at gøre status. Hvilket år det har været med masser af glæder, ny (kvindelig) beboer og spændende oplevelser. 
Alt dette burde vel være nok en til lykkelig slutning på året og være med til en ny, dejlig og ikke mindst problemfri start på det nye år. Men så alligevel ikke... Trods det at man ikke skal hænge sig i petitesser og at man skal regne med at fejl sker, så synes jeg alligevel ikke at oplevelserne og servicen fra Post Danmark på nogen måde matcher vores forventninger, trods den til tider ublu høje pris og dertil hørende ekstremt ringe succesrate. Det er muligt vi bare har været ekstremt uheldige og at det er noget man kan forvente af et monopol som Post Danmark.

Det startede ellers godt i 2012, en masse kedelige rudekuverter leveres med stor træfsikkerhed i postkassen. Men det kniber med at levere en ny router fra Fullrate da den gamle brændte af. Trods at den ikke blev leveret til døren (som lovet af Fullrate) blev der smidt en “Post til afhentnings” blanket. Som så mange andre gange. Jeg ved med sikkerhed at jeg var hjemme, arbejder nemlig fra hjemmet. Den manglende levering skyldes måske at det stakkels postbud så at jeg bor på 4. sal og at det simpelthen kunne fremskynde et hjerteanfald hvis han skulle motionere op ad trapperne. Gik derfor over på mit sædvanlige “posthus” der i mit tilfælde er en postbutik i Daglig Brugsen. På vejen derover nærlæser jeg blanketten og ser at den er leveret i en døgnpost. Det har jeg vist tilmeldt mig for år tilbage men aldrig brugt. Det var faktisk ikke den store skade, da min døgnpost kun ligger 100 meter længere væk end postbutikken. Da jeg står foran den og skal til at afhente pakken, ser jeg det slet ikke er den døgnpost som jeg står ved, men én som ligger ligger over 2,5 km væk. Hvorfor faen har postbudet afleveret pakken der? Når han nu havde været hjemme hos mig, som der stod på sedlen? Måske han alligevel ikke har været der og det var nemmere bare at levere alle dagens pakken i samme døgnpost så man kunne få tidligere fri? Efter samtale med en, iøvrigt rigtig flink servicemedarbejder hos Post Danmark, som godt kunne se det hele var lidt rodet og bekræftede mig i mine teorier, så tog jeg min kæreste i hånden og gik en rask tur og fik lidt gratis motion på kontoen. Men hvad nu hvis det her fra sket for min underbo som er en sød ældre dame som ikke lige kan gå det halve af København igennem for at hente hendes pakke.

Månederne gik og rudekuverterne kom stadig i en lind strøm og pakkerne blev afleveret i post butikken, trods jeg stadig altid er hjemme, bliver det ikke afleveret ved døren. Men det går, det er efterhånden accepteret. Ønsker jeg den service anvender jeg GLS, DPD eller andre som stadig yder den service og endda til meget bedre priser. Måske I skulle kigge dem over skulderen?

I oktober flytter min kæreste ind her på Østerbro efter et helt liv på Fyn. Hvilket også betyder at hun stadig skal studere i Odense, DSB tilbyder et uddannelseskort så man kan rejse rimelig billigt og nemt mellem bopæl og uddannelsessted. Det er formentligt ikke Jeres skyld at første levering af kortet gik galt, hendes navn var ikke opdateret på postkassen -dog ankom rudekuverter og øvrig post helt uden problemer. DSB har valgt en løsning hvor et nyt uddannelseskort produceres hver eneste måned. I vores øjne ekstremt besværligt og en anelse gammeldags, men okay, det kan gå hvis bare de bliver leveret i god tid. Men her holder heldet atter op. Hver eneste måned er levering af kortet gået galt. Det er igen sendt retur og nyt bliver nu produceret og fremsendt. Mon det går godt denne gang? Vi føler i den grad det er Davids kamp med Goliath hver eneste gang min kæreste skal hænge i den ene telefonkø efter den anden. DSB giver Post Danmark skylden og vice versa. Det er heller ikke nemt for de to store virksomheder at arbejde sammen. Der er jo sikker strenge procedurer som skal følges, men i sidste ende er det os forbrugere og borgere som holdes som gisler. 

Tidligere i dag og kort inden beslutningen om denne, efterhånden, lange beretning blev skrevet, talte min kæreste igen igen med jeres kundeservice. Vi ville prøve at finde et svar og løsning på det her kort-kaos. Desværre uden held. Den første medarbejder var nærmest opgivende på forhånd og kunne kun lige overskue at afslutte samtalen med “Ja ja, det skal jeg nok ordne” derefter blev samtalen afsluttet før min kæreste var færdig med at forklare situationen. Hvordan hun ville løse problemet og om hvad det eventuelt har  af konsekvenser, måske eventuelt oplyse os om hvad vi kunne gøre bedre ,havde været en langt bedre og mere konstruktiv afslutning på samtalen!
I stedet affødte det bare mere frustration. Genkaldsknappen blev klikket endnu een gang for måske at kunne få fat i en medarbejder, som ikke havde travlt med at komme på weekend. 
Vi blev ikke meget klogere, men medarbejderen kunne dog hjælpe med at opklare andet problem med en pakke som heller ikke var leveret. Det viste sig at den var på det rigtige posthus, trods medarbejderen i postbutikken påstod den var leveret i den anden ende af byen. 
Ak ja, fejl kan ske og vi er nu et fint tærtefad rigere.

Vi forventer egentlig ikke at I kan løse alle problemer i vores liv, men vi må da kunne forvente at pakker og vigtige uddannelseskort leveres. Måske 2013 bliver året med lidt færre udfordringer for os begge og med endnu flere glæder. Men et svar på tiltale er det mindste vi vel kan forvente.
Denne smøre bliver iøvrigt også sendt med god gammeldags post og det var egentlig også meningen det ville blive delt på Jeres facebook side, men det ser jeg I mangler. 
Se lige at komme igang og mød Jeres kunder der hvor de er i stedet for at lege gemmeleg.

Godt nytår og held og lykke i det nye år. Jeg tror I får brug for det.

Med venlig hilsen
Mads